अब एकरा के सुरक्षा में चूक कहल जाव, या कुछ आउर, लेकिन ठीक ओही जगह पर करीब डेढ साल पहिले भी एगो लोकल ट्रेन के ई माओवादी अपना कब्जा में रखले रहले सन, आ ओहिजा से कुछ ही दूरी पर ई घटना आज देखे के मिलल ह। वइसे एह घटनाक्रम में एगो ताज्जुब के बात इहो बा कि एह ट्रेन पर कवनो सुरक्षाकर्मी मौजुद ना रहे, जबकि आम तौर पर राजधानी के काफी सुरक्षित ट्रेन मानल जाला।
बतावल जाता कि लाल झंडा दिखा के राजधानी एक्सप्रेस के रोकल गइल, आ ओकरा बाद ओकरा ड्राइवरन के ई माओवादी अपना कब्जा में ले लिहले। ई माओवादी मुख्य रुप से अपना नेता छत्रधर महतो के रिहाई के माँग करत रहले सन। वइसे एकरा बाद केन्द्र सरकार तुरंत हरकत में आइल, आ ओहिजा सीआरपीएफ के जवानन के भेजल गइल, जिनका के देखते साथ आतंकवादी सभ ट्रेन छोड के भाग गइले सन, ओकरा बाद ट्रेन के अपना गंतव्य का ओर रवाना क दिहल गइल।
लगातार अपना दुस्साहस के परिचय दे रहल एह माओवादियन का मन से लागता कि सरकार के आ व्यवस्था के प्रति खौफ मिट गइल बा, आ एकनी का कुछूओ क के गुजर जा तारे सन, जबकि सरकार ओकरा बाद अँधेरा में तीर चलावे के कोशिस क रहल बिया। सवाल एहिजा ई उठता कि आखिर एह सभ घटना के रोके खातिर सरकार का कदम उठा रहल बिया, आ सरकार माओवाद पर आपन नीति के खुलासा काहे नइखे करत? आखिर कब ले आम आदमी के जान के एही तरह खतरा में पडल रही? का भारत आतंकवाद के मिटाये खातिर श्रीलंका वाला फार्मूला नइखे अपना सकत? सवाल त एह तरह के आउर भी ढेर बा, आ जबाब खाली केन्द्र सरकार के देवे के बा।
bho_Deva bho_Deva bho_Deva